Nous Gauchiers de Commercey, sires de Monrevel, faisons savoir à touz... que nous, vuillanz et desirranz le mariaige et le doaire Merguerite de Belevevre, nostre amé fame, estre sauz, en tel maniere que elle ne puisse estre baratée ne defraudée en acune partie, avons assigné et assignons, assis et assetons à ladite Merguerite, nostre amée fame, per le loux et per le consentement mons. Gauchier, nostre amez fiz, chevalier, pour la terre de Touthenens et de Saint-Dedier et les partenances et les appendises desdites viles, que elle a doné par nostre volunté à Guillermete, nostre fille, pour li marier, et pour six cens livres de monoie corsable en Bourgoigne, lesquies nos heumes et receumes de li pour son mariaige et en nom de son mariaige, la moitié de nostre chestel de Monriveal et la moitié de toute la chestelenie, justice et signorie qui apent et apartient adit chestel, en quelque chose que ce soit, en homes, en mex, en tailles, justices, corvées, censes, bois, rivieres, pescheries, pasquiers, costumes et autres droitures et exactions, quel qu’elles soient ne coment que elles soient appelées. Et volons et outroions à ladite Marguerite, nostre amée fame, que ladite moitié doudit chestel de Monrevel, ensamble la moitié de la chestelenie, des appendises et des apartenances, elle puisse ordener à sa volunté et en son testament et en sa derraine volunté, en tel maniere toutevoie que elle en doit doner et ordener par nostre consoil et par nostre consentement, et ce que elle en feroit ensi come dessus est dit, nous volons qu’il soit estable et ait vertu de chose ferme et estable. Après, nous avons assis et assetons à ladite Merguerite, nostre amé fame, pour son doaire et le don pour les noces, l’autre moitié doudit chestel de Monrevel et l’autre moitié de la chestelenie et de la signorie, des appendises et des apartenances qui apendent et pertiegnent adit chestel, en quelque maniere que ce soit, ensi come dessus est devisez. Et volons et outroions que ladite Merguerite tiegne les choses dessusdites en pas et senz perturbacion de nous et de noz hoirs, selon les usaiges et les costumes de Bourgoigne. Et je, lidiz Gauchiers, chevaliers, fiz doudit mons. Gauchier et de ladite Merguerite, ay loué et loue toutes les choses dessusdites, et les ay pour bones et les conferme par tant come à moy en afier... Et nous.., Jehans de Chalon, sires d’Allay, nous sumes consenti à ladite assise et assignacion et la confermons comme sires dou fey... En tesmoignaige de laquel chose, nous avons mis nostre seal pendant en ces lettres et avons requis nous, lidiz Gauchiers, sires de Monrevel, et Gauchiers, ses fiz, nostre devantdit amé signour mons. Jehan de Chalon, signour d’Allay, qu’il mete son seal en ces lettres... Faites et données le septime jour d’avril, l’an de l’incarnacion Nostre Signour corrant par M CC nonante trois.